EPCO หวังได้งานโซล่าร์ฟาร์มส่วนราชการไม่ต่ำกว่า 50MW ลุยโซลาร์ญี่ปุ่น 48 MW
EPCO สนับสนุนโซล่าร์ฟาร์มส่วนราชการ-สหกรณ์ หวังได้งานไม่ต่ำกว่า 50MW ลุยโซลาร์ญี่ปุ่น 48 MW ทยอย COD ตั้งแต่ Q2/59
13 พ.ย. 2558

นายยุทธ ชินสุภัคกุล ประธานกรรมการ บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า สำหรับแผนงานในช่วงที่เหลือของปีนี้บริษัทยังคงเดินหน้าเข้าร่วมสนับสนุนโครงการโซล่าร์ฟาร์มส่วนราชการและสหกรณ์ภาคการเกษตร โดยคาดหวังว่าจะได้ไม่น้อยกว่า 50 เมกะวัตต์ ซึ่งได้ยื่นขอเข้าร่วมโครงการเมื่อ 1-10 พ.ย.ที่ผ่านมาและจะประกาศรายชื่อผู้ผ่านคุณสมบัติในวันที่ 11 ธ.ค. จากนั้นจะมีการประกาศผลวันที่ 24 ธ.ค.นี้
ส่วนแผนการการลงทุนโซลาร์ฟาร์มในประเทศญี่ปุ่น บริษัทคาดว่าในปีนี้จะมีกำลังการผลิต 48 เมกะวัตต์ ประกอบด้วยโครงการ Kyoto กำลังการผลิตไฟฟ้า 9.9 เมกะวัตต์  มีกำหนดขายไฟเชิงพาณิชย์ (COD) ในไตรมาส 2/59 โครงการ Shirakata 1-3 กำลังการผลิตไฟฟ้า 5.45 เมกะวัตต์ คาด COD ในไตรมาส 3/59
โดยโครงการ Kurihara เฟสที่ 1 กำลังการผลิตไฟฟ้า 10 เมกะวัตต์ COD ในไตรมาส 4/60 เฟสที่ 2 กำลังการผลิตไฟฟ้า 13  เมกะวัตต์   COD ในไตรมาส 1/61  และโครงการ Genbi กำลังการผลิตไฟฟ้า 10 เมกะวัตต์  COD ในไตรมาส 1/61 ทั้งนี้บริษัทฯ ยังมีแผนขยายโครงการโซล่าร์ฟาร์มในญี่ปุ่นอย่างต่อเนื่อง
สำหรับการนำบริษัทบ่อพลอย โซล่าร์ จำกัด ซึ่งเป็นบริษัทลูกเข้าจดทะเบียนในตลาดหลักทรัพย์ฯ นั้น คาดว่าจะยื่นไฟลิ่งในเดือน พ.ค.59 และคาดว่าจะสามารถเข้าเทรดได้ในช่วงปลายปี 59